ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ
ΕΞΩΔΙΚΗ ΔΗΛΩΣΗ – ΓΝΩΣΤΟΠΟΙΗΣΗ – ΠΑΡΕΜΒΑΣΗ ΣΕ ΣΥΛΛΟΓΙΚΕΣ ΔΙΑΠΡΑΓΜΑΤΕΥΣΕΙΣ

1. Της πρωτοβάθμιας συνδικαλιστικής οργάνωσης με την επωνυμία «ΣΥΛΛΟΓΟΣ ΕΡΓΑΖΟΜΕΝΩΝ ΤΡΑΠΕΖΑΣ ΑΓΡΟΤΙΚΗΣ – ΠΕΙΡΑΙΩΣ (ΣΕΤΑΠ)», που εδρεύει στην Αθήνα, οδός Αμερικής αρ. 10 και εκπροσωπείται νόμιμα και
2.  Της πρωτοβάθμιας συνδικαλιστικής οργάνωσης με την επωνυμία «ΣΥΛΛΟΓΟΣ ΥΠΑΛΛΗΛΩΝ ΓΕΝΙΚΗΣ ΤΡΑΠΕΖΑΣ ΕΛΛΑΔΟΣ (ΣΥΓΤΕ)», που εδρεύει στην Αθήνα, Σολωμού αρ. 20 και εκπροσωπείται νόμιμα. 

ΠΡΟΣ

1. Την ανώνυμη τραπεζική εταιρεία με την επωνυμία «ΤΡΑΠΕΖΑ ΠΕΙΡΑΙΩΣ ΑΝΩΝΥΜΟΣ ΕΤΑΙΡΕΙΑ», που εδρεύει στην Αθήνα, οδός Αμερικής αρ. 4 και εκπροσωπείται νόμιμα.
2. Την πρωτοβάθμια συνδικαλιστική οργάνωση με την επωνυμία «ΣΥΛΛΟΓΟΣ ΕΡΓΑΖΟΜΕΝΩΝ ΤΡΑΠΕΖΑΣ ΠΕΙΡΑΙΩΣ (ΣΕΤΠ)», που εδρεύει στην Αθήνα, οδός Καραγεώργη Σερβίας αρ. 2 και εκπροσωπείται νόμιμα.   

ΚΟΙΝΟΠΟΙΗΣΗ:
1.	Υπουργείο Εργασίας, Διεύθυνση Αμοιβής Εργασίας (Δ3), οδός Σταδίου αρ. 29, Αθήνα.
2.	Επιθεώρηση Εργασίας Αθηνών, οδός Πατησιών αρ. 39.

--------------------------

Όπως πληροφορηθήκαμε από την από 04.05.2018  ανακοίνωση του 2ου, επιχειρησιακού σωματείου, αυτό υπέβαλλε Πρόσκληση για έναρξη διαπραγματεύσεων προς την Τράπεζα, με σκοπό την κατάρτιση και υπογραφή νέας επιχειρησιακής συλλογικής σύμβασης εργασίας, πλην όμως, η Πρόσκληση αυτή δεν κοινοποιήθηκε στις συναρμόδιες επιχειρησιακές συνδικαλιστικές οργανώσεις, συνεπώς ούτε και σε εμάς.
Οι δύο σύλλογοι ΣΕΤΑΠ, ΣΥΓΤΕ στα πλαίσια της σταθερής άποψής τους ότι τα προβλήματα όλων των εργαζομένων της Τράπεζας είναι κοινά και πρέπει να υπάρχει ενιαία αντιμετώπιση, θέλοντας να συμβάλουμε θετικά στη διαμόρφωση της νέας Επιχειρησιακής Σύμβασης, μετά την από 6/6/2018 απόφαση των Διοικητικών Συμβουλίων τους,  ασκούν Παρέμβαση σύμφωνα με τη διάταξη του άρθρου 4 παρ. 5 του Ν. 1876/1990, στη διαδικασία συλλογικών διαπραγματεύσεων μεταξύ της Τράπεζας και του επιχειρησιακού σωματείου με την επωνυμία «Σύλλογος Εργαζομένων Τράπεζας Πειραιώς (ΣΕΤΠ)», με σκοπό την κατάρτιση και υπογραφή Επιχειρησιακής Συλλογικής Σύμβασης Εργασίας.
Το πλαίσιο αιτημάτων, όπως αυτό αποφασίστηκε  από τα Δ.Σ των Συλλόγων μας κατά τις από 6.6.2018  συνεδριάσεις τους, έχει ως ακολούθως:

«ΠΡΟΤΑΣΗ ΓΙΑ ΤΗ ΣΥΝΑΨΗ ΕΠΙΧΕΙΡΗΣΙΑΚΗΣ ΣΥΜΒΑΣΗΣ
•	ΘΕΣΜΙΚΑ
1.	Ένταξη όλων των εργαζομένων της τράπεζας στο πρόγραμμα εφάπαξ της τράπεζας εφόσον  το επιθυμούν.
2.	Καθολική εφαρμογή της ισχύουσας πολιτικής για την καταβολή οδοιπορικών στους συναδέλφους, σύμφωνα με τους ισχύοντες όρους και προϋποθέσεις. 
3.	Βελτίωση των όρων του  Ενιαίου  Ασφαλιστηρίου Συμβολαίου, κατάργηση των υφιστάμενων  απαλλαγών  και  ενσωμάτωση των σχετικών ρυθμίσεων στην Επιχειρησιακή Σύμβαση. 
4.	Οικονομική ενίσχυση χαμηλόμισθων συναδέλφων.
5.	Ανάκληση του όρου «οικειοθελής παροχή» από τις καταστάσεις μισθοδοσίας και  η ορθή αποτύπωση της διαφοράς ως Συμβατική Υποχρέωση, η οποία μάλιστα  δεν θα συμψηφίζεται από μελλοντικές αυξήσεις. 
6.	Επαναφορά της  αποτύπωσης  του επιδόματος Ξένης Γλώσσας στα εκκαθαριστικά της μηνιαίας μισθοδοσίας μας. 
7.	Αποτύπωση των επιδομάτων που απορρέουν από τον Κανονισμό Εργασίας. 
8.	Ενιαιοποίηση χορηγουμένων επιδομάτων με βάση την ευνοϊκότερη ρύθμιση.
9.	Χορήγηση διήμερης άδειας μετ’αποδοχών για προετοιμασία σε εξετάσεις πιστοποίησης. 
10.	Θεσμοθέτηση Ολιγόωρων αδειών.  (4 ώρες τον μήνα)
11.	Αύξηση χορήγησης φοιτητικής άδειας και επέκτασης  για την απόκτηση διδακτορικού διπλώματος. 
12.	Διαμόρφωση κανονιστικού πλαισίου για τα σεμινάρια και τις ενημερώσεις προσωπικού. Οι ενημερώσεις και τα σεμινάρια εφόσον πραγματοποιούνται εκτός ωραρίου να λογίζονται ως χρόνος υπερωριακής απασχόλησης.
      
•	ΕΞΕΙΔΙΚΕΥΜΕΝΑ ΕΠΙΔΟΜΑΤΑ
1.	Επιδότηση ετήσιας κάρτας ΟΑΣΑ. Για τους εργαζόμενους που αγοράζουν την ετήσια κάρτα του ΟΑΣΑ μέσω της ΟΤΟΕ επιδοτείται η αγορά της κάρτας κατά ποσοστό 50%.

•	ΑΥΞΗΣΗ ΚΑΙ ΒΕΛΤΙΩΣΗ όρων χορήγησης επιδομάτων και παροχών υγείας και τέκνων
1.	Κατασκηνωτικό επίδομα.  Το κατασκηνωτικό επίδομα που προβλέπει η κλαδική ΣΣΕ μεταξύ ΟΤΟΕ και Τραπεζών του έτους 1993 χορηγείται και στην περίπτωση που το τέκνο παρακολουθεί πρόγραμμα σε κέντρο ημερήσιας δημιουργικής απασχόλησης (summer camp) τη θερινή περίοδο χωρίς διανυκτέρευση. Κατά τα λοιπά το επίδομα καταβάλλεται με τους όρους και τις προϋποθέσεις που προβλέπουν οι κλαδικές ΣΣΕ.
2.	Αύξηση χορηγούμενων εξόδων βρεφονηπιακού  σταθμού. 
3.	Σωρευτική χορήγηση του μειωμένου ωραρίου για το θηλασμό και τη φροντίδα των τέκνων. Οι εργαζόμενοι οι οποίοι δικαιούνται μειωμένο ωράριο κατά 2 ώρες την ημέρα για τα δυο πρώτα έτη και κατά 1 ώρα για τον τρίτο και τέταρτο χρόνο από τη λήξη της άδειας λοχείας για το θηλασμό και τη φροντίδα των παιδιών τους, δύνανται με αίτησή τους να επιλέξουν εξ αρχής είτε το ανωτέρω μειωμένο ωράριο, είτε τη λήψη (αντί του μειωμένου ημερησίου ωραρίου) πρόσθετης εννεάμηνης άδειας με πλήρεις αποδοχές. Σε περίπτωση επιλογής της πρόσθετης εννεάμηνης άδειας, αυτή θα αρχίζει αμέσως μετά τη λήξη της άδειας λοχείας. 
Οι υπάλληλοι που ήδη σήμερα κάνουν χρήση του μειωμένου ωραρίου μπορούν να ζητήσουν αντί του υπολειπόμενου χρόνου του μειωμένου ωραρίου αντίστοιχη πρόσθετη άδεια με αποδοχές.   
4.	Αύξηση μηνιαίου επιδόματος  οδοιπορικών, τυφλών και αναπήρων 
5.	Αύξηση μηνιαίου επιδόματος  συναδέλφων  που έχουν παιδιά με αναπηρία 67% και πάνω 
6.	Επίδομα ανθυγιεινής εργασίας. Στους εργαζόμενους των υπηρεσιακών μονάδων των περιοχών Πτολεμαΐδας, Μεγαλόπολης και Ελευσίνας καταβάλλεται επίδομα ανθυγιεινής εργασίας 12% επί του βασικού μισθού και πρόσθετη ετήσια άδεια επτά (7) ημερών λόγω των αυξημένων τιμών ατμοσφαιρικής ρύπανσης στη ευρύτερη περιοχή Πτολεμαΐδας, Μεγαλόπολης και Θριάσιου πεδίου.
             
•	ΛΟΙΠΕΣ ΡΥΘΜΙΣΕΙΣ
1.	Βελτίωση όρων χορήγησης, επιτοκίων κλπ όλων των κατηγοριών δανείων, καρτών στο προσωπικό
2.	Τιμολόγηση τραπεζικών εργασιών για το προσωπικό της τράπεζας. Σε όλους τους εργαζόμενους στον Όμιλο Πειραιώς διαμορφώνεται ειδική τιμολογιακή πολιτική, είτε χωρίς έξοδα όπου είναι εφικτό, είτε με μειωμένο τιμολόγιο.
3.	Ευνοϊκές ρυθμίσεις υφιστάμενων δανείων για τους υπερχρεωμένους συναδέλφους. 
4.	Πολιτιστικές εκδηλώσεις. Το ετησίως καταβαλλόμενο ποσό  για την κάλυψη πολιτιστικών και αθλητικών εκδηλώσεων, χορηγείται αναλογικά σε όλους τους Συλλόγους κατόπιν υποβολής σχετικού προγράμματος.

•	ΓΕΝΙΚΗ ΡΥΘΜΙΣΗ
Ευνοϊκότεροι όροι αμοιβής και εργασίας, που πηγάζουν από κλαδική ΣΣΕ, Δ.Α, Ε.Γ.Σ.Σ.Ε, Νόμους, Υ.Α, αποφάσεις της Διοίκησης, σχετική πρακτική, ατομική σύμβαση δεν θίγονται. 
Οι αυξήσεις που προκύπτουν από την παρούσα ΕΣΣΕ συμφωνούνται ως ελάχιστες και χορηγούνται στο σύνολο του προσωπικού, ανεξαρτήτως του ύψους του τυχόν καταβαλλόμενου μισθού τους.

Επειδή οι πρωτοβάθμιες επιχειρησιακές συνδικαλιστικές μας οργανώσεις δικαιούνται να παρέμβουν στις συλλογικές διαπραγματεύσεις μεταξύ της 1ης και της 2ης εξ υμών, σύμφωνα με τη διάταξη του αρ. 4 παρ. 5, και να συνυπογράψουν την επιχειρησιακή συλλογική σύμβαση εργασίας. 
ΓΙΑ ΤΟΥΣ ΛΟΓΟΥΣ ΑΥΤΟΥΣ
Και με τη ρητή επιφύλαξη κάθε νόμιμου δικαιώματός μας

Ασκούμε την παρούσα παρέμβαση κατ’ αρ. 4 παρ. 5 του ν. 1876/1990 στις συλλογικές διαπραγματεύσεις μεταξύ της 1ης και της 2ης εξ υμών.
Σας καλούμε να εκπληρώσετε τις νόμιμες υποχρεώσεις σας, ήτοι να μας γνωστοποιήσετε τα προς διαπραγμάτευση θέματα, καθώς και να μας προσκαλείτε στις διαπραγματεύσεις και μέχρι το πέρας αυτών, προκειμένου να ασκήσουμε ουσιαστικά τα δικαιώματά μας.

Σύμφωνα με την από 23.5.2018 απόφαση του ΔΣ του ΣΕΤΑΠ, εκπρόσωποι του ΣΕΤΑΠ κατά τη διάρκεια των διαπραγματεύσεων θα είναι:
α) Τακτικοί: Παναγιώτης Αδαμόπουλος, Παναγιώτης Γαζέτας, Ηρώ Φίλη, Σταμάτης Μπούκας,  Ήβα Καρυώτη.
β) Αναπληρωτές: Γιάννης Αδάμος, Αντώνης Χειμώνας.
Σύμφωνα με την από 23.5.2018 απόφαση του ΔΣ του ΣΥΓΤΕ, εκπρόσωποι του ΣΥΓΤΕ κατά τη διάρκεια των διαπραγματεύσεων ορίζονται: 
Ο Πρόεδρος (Πολύζος Θεοφάνης), Γεν. Γραμματέας (Γεωργούλης Διονύσιος).
	 
  Αρμόδιος δικαστικός επιμελητής να επιδώσει την παρούσα σε όσους απευθύνεται για να λάβουν γνώση και για τις νόμιμες συνέπειες.

Αθήνα,  6 /6/2018

Για το Δ.Σ. του Σ.Ε.Τ.Α.Π.

                 Ο Πρόεδρος                                                                    Η Γεν. Γραμματέας

    Παναγιώτης Αδαμόπουλος                                                              Ηρώ Φίλη

                                                          ΓΙΑ ΤΟ Δ.Σ του Σ.Υ.Γ.Τ.Ε
                 Ο Πρόεδρος                                                                    Ο Γεν. Γραμματέας

         Πολύζος Θεοφάνης                                                               Γεωργούλης Διονύσιος